
Dunaszekcső Községi Önkormányzat Képviselő-testülete
8/2007.

Jegyzőkönyv
Készült a Dunaszekcső Községi Önkormányzat Képviselő-testülete 2007. május 24-én megtartott  rendkívüli üléséről.

Jelen vannak:

	Faller János
	polgármester

	Hetényi Ádámné
	alpolgármester

	Bokor Zoltánné

Kulutácz Zoltán
	

	Prucs András
	

	Sándor József Benedek
	

	Szabó Gergely
	képviselők


Pest Éva körjegyző 

Igazoltan távol: Tóth András, Metz Judit

Faller János polgármester megállapítja, hogy az ülés határozatképes, mert a megválasztott 10 fő képviselő közül 8 fő az ülésen megjelent. Javaslatot tesz az ülés napirendi pontjaira, melyeket a testület további javaslat nélkül az alábbiak szerint elfogad:

1.) A „Közkincs III.” pályázat

Előterjesztő: Faller János polgármester

Faller János polgármester: Megjelent a Közkincs III.elnevezésű pályázat. A beadási határidő május 25. és dönteni szükséges, ezért hívta össze a rendkívüli ülést. Kéri Bíró Zsoltot, hogy adjon tájékoztatást a képviselő-testületnek.

Bíró Zsolt: A pályázati cél az ifjúsági közösségi tér kialakítása, berendezése. Az önkormányzat műszakis kollégája felmérte az ifjúsági klub átalakításának költségeit, tervet és költségvetést készített hozzá. Az építési költségek meghaladják a 4 millió forintot, a teljes költség a berendezésekkel 5 millió forintot tesz ki. A szükséges önerő 10 %. Javasolja a testületnek, hogy fogadja el az önkormányzat részvételét ezen a pályázaton, és biztosítsa az 500.000 Ft önerőt. 

Faller János: Fontos lenne a pályázaton elindulni, de azt sem szabad elfelejteni, hogy az idei év elsődleges célja a Templomtér átépítése, amely a jelenlegi költségvetési információk szerint nagyon magas összeget képvisel. A nemrég kapott árajánlat szerint 44  millió forint a kivitelezés. 

A Közkincs pályázaton az önerő saját munkát is jelenthet, tehát pl. víz-, villanyszerelés, stb., és ezzel kiválthatjuk a 10%-ot.  Bízzunk abban, hogy a hosszú évek elutasításai után talán nyerhetünk is a pályázaton, és tehetünk a fiatalok kultúrált szabadidő eltöltéséért.

További hozzászólás nem volt, a testület 8 szavazattal 0 ellenében a következő határozatot hozta:

36/2007.(V.24.) Kt.számú határozat

„KÖZKINCS III” pályázatról
Dunaszekcső Község Önkormányzatának Képviselő-testülete az Oktatási és Kulturális Minisztérium által meghirdetett KÖZKINCS III. pályázaton a „közművelődési intézmények, közművelődési célú közösségi színterek, nyilvános könyvtárak, könyvtári szolgáltató helyek, népművészeti alkotóházak és muzeális intézmények infrastrukturális fejlesztése” céllal részt kíván venni. A pályázat célja a „Művelődési ház bővítése, felújítása, berendezésének korszerűsítése, pótlása. A megvalósítás teljes költsége 5.000.000 Ft, melyhez a megpályázott összeg 4.500.000 Ft vissza nem térítendő támogatás, valamint az önrész 500.000 Ft. A képviselő-testület az önkormányzat költségvetésében az önrészre a fedezetet biztosítja.

Határidő: azonnal illetve a pályázat benyújtására 2007.május 25.

Felelős: Faller János polgármester

Több napirend, kérdés, hozzászólás nem volt, a polgármester az ülést berekesztette.

Kmf.

Faller János
Pest Éva

polgármester
körjegyző

